Oznámenie Komisie Európskemu parlamentu a Rade o kvalite fiškálnych údajov oznamovaných členskými štátmi v roku 2007 /* KOM/2008/0060 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 8.2.2008 KOM(2008) 60 v konečnom znení OZNÁMENIE KOMISIE EURÓPSKEMU PARLAMENTU A RADE O KVALITE FIŠKÁLNYCH ÚDAJOV OZNAMOVANÝCH ČLENSKÝMI ŠTÁTMI V ROKU 2007 Obsah 1. Východiská 3 2. Hlavné zistenia správ z roku 2007 o deficite a dlhu verejných financií 3 2.1. Včasnosť a úplnosť 3 2.1.1. Včasnosť 3 2.1.2. Úplnosť tabuliek a podporných informácií 4 2.2. Súlad s účtovnými pravidlami a konzistentnosť štatistických údajov 4 2.2.1. Výmena informácií a vysvetlenia 4 2.2.2. Konzultačné a metodologické návštevy 4 2.2.3. Špecifické odporúčania, vysvetlenia a rozhodnutia Eurostatu 5 2.2.4. Aktuálne metodologické otázky 5 2.2.5. Súlad s príslušnými účtami verejných financií 6 2.3. Uverejnenie 6 2.3.1. Uverejnenie kľúčových údajov a podrobných výkazových tabuliek 6 2.3.2. Výhrady ku kvalite údajov 6 2.3.3. Zmeny vykazovaných údajov 7 2.3.4. Ukončenie prechodného obdobia na klasifikáciu dôchodkových systémov so stanovenými príspevkami 8 2.3.5. Uverejnenie metaúdajov (súpisy) 8 3. Závery 8 1. VÝCHODISKÁ V zmenenom a doplnenom nariadení Rady č. 3605/93[1] článku 8a, ods. 3 sa stanovuje, že Komisia (Eurostat) pravidelne informuje Európsky parlament a Radu o kvalite skutočných údajov, ktoré vykázali členské štáty. Správa musí obsahovať celkové hodnotenie súladu s účtovnými pravidlami, úplnosti, včasnosti a konzistentnosti údajov. Toto je druhá správa v tomto kontexte, ktorá bola vypracovaná. Eurostat pravidelne hodnotí kvalitu skutočných údajov, ktoré vykazujú členské štáty, ako aj relevantných účtov sektora verejných financií, ktoré sa zostavili na základe nariadenia Rady (ES) č. 2223/96 z 25. júna 1996 o Európskom systéme národných a regionálnych účtov v Spoločenstve (ESA95)[2]. Hodnotenie je založené najmä na údajoch o deficite a dlhu, ktoré členské štáty zasielajú Eurostatu dvakrát ročne, ale vychádza aj z doplnkových informácií, ako je “ Dotazník súvisiaci s notifikačnými tabuľkami” a bilaterálnymi vysvetleniami členských štátov. Eurostat tiež v priebehu roka vykonáva niekoľko konzultačných návštev k postupu pri nadmernom schodku s cieľom udržať kontinuálny dialóg s členskými štátmi. Táto správa vychádza z hlavných zistení a výsledkov predloženia postupu pri nadmernom deficite v roku 2007, pričom sa zameriava na najaktuálnejšie informácie, t. j. posledné správy (október 2007), a ak je to vhodné, vykonáva porovnanie so správami z apríla 2007. 2. HLAVNÉ ZISTENIA SPRÁV Z ROKU 2007 O DEFICITE A DLHU VEREJNÝCH FINANCIÍ 2.1. Včasnosť a úplnosť 2.1.1. Včasnosť Členské štáty sú povinné Komisii vykazovať svoje plánované a skutočné úrovne deficitu a dlhu dvakrát za rok, k 1. aprílu a k 1. októbru[3]. Počas roka 2007 zahŕňalo vykazovanie postupu pri nadmernom deficite roky 2003 až 2007. Údaje za rok 2007 sú údaje, ktoré plánujú vnútroštátne orgány, zatiaľ čo údaje z obdobia 2003 až 2006 sú definitívne, polodefinitívne, predbežné alebo odhadované. Dodržiavanie termínov vykazovania je zvyčajne dobré a pri druhom vykazovaní v roku 2007 vykázali všetky členské štáty svoje údaje dňa 30. septembra alebo skôr okrem Luxemburska, ktoré údaje vykázalo 1. októbra. Pri vykazovaní v apríli vykázali všetky členské štáty svoje údaje pred 1. aprílom. Členské štáty majú vo všeobecnosti tendenciu prepracovať svoje vykazovanie alebo finalizovať svoje tabuľky o postupe pri nadmernom deficite po prvom predložení údajov. V októbri 2007 dostal Eurostat 37 správ s revidovanými údajmi z 20 krajín[4] a v apríli 2007 to bolo 29 správ s revidovanými údajmi z 19 krajín. Väčšina správ s revidovanými údajmi členských štátov sa zasiela ako reakcia na pripomienky Eurostatu. 2.1.2. Úplnosť tabuliek a podporných informácií Úplnosť výkazových tabuliek je zákonnou povinnosťou a pre Eurostat je nevyhnutná na riadne monitorovanie kvality údajov. Článkom 8a, ods. 2 nariadenia (ES) č. 3605/93 v znení zmien a doplnení sa ustanovuje, že členské štáty musia poskytnúť Komisii relevantné štatistické informácie, ktoré „ konkrétne (...) znamenajú: údaje z národných účtov, súpisy, notifikačné tabuľky v súvislosti s PNS, dodatočné dotazníky a vysvetlenia k oznámeniam.“ Väčšina členských štátov vyplnila všetky notifikačné tabuľky týkajúce sa PNS[5]. Pri notifikácii postupu pri nadmernom deficite v októbri 2007 neuviedlo osem členských štátov prepojenie medzi pracovnou bilanciou a prebytkom/deficitom v súvislosti s PNS pre všetky podsektory alebo za všetky roky, prípadne oznámilo pracovné bilancie zhodné s výškou prebytku/deficitu v súvislosti s PNS. V tabuľke 3 PNS nie všetky členské štáty poskytli členenie požadované pre položky pôžičky a podiely. V notifikácii v októbri 2007 päť členských štátov neposkytlo rozpisy pôžičiek a dva členské štáty neposkytli členenie podielov. Všetky členské štáty vyplnili “ dotazník súvisiaci s notifikačnými tabuľkami”[6]. Hoci sa úplnosť odpovedí medzi aprílom a októbrom 2007 zlepšila, väčšina krajín stále nevykazuje všetky požadované detaily. 2.2. Súlad s účtovnými pravidlami a konzistentnosť štatistických údajov 2.2.1. Výmena informácií a vysvetlenia Počas hodnotiaceho obdobia medzi termínom vykazovania 30. septembra a zverejnením údajov 22. októbra Eurostat kontaktoval národné štatistické úrady v každom členskom štáte so žiadosťou o ďalšie informácie a objasnenie uplatňovania účtovných pravidiel na špecifické transakcie. Tento proces zahŕňa niekoľko kôl korešpondencie medzi Eurostatom a vnútroštátnymi úradmi vo veľmi krátkych časových lehotách. Prvá várka žiadostí o objasnenie bola zaslaná okolo 5. októbra, druhá 10. až 12. októbra a v niektorých prípadoch nasledovala tretia, štvrtá a dokonca piata várka. V niektorých prípadoch požiadal Eurostat o zrevidované notifikačné tabuľky[7]. V apríli 2007 sa postupovalo podobným spôsobom a s podobným časovým rozvrhom. 2.2.2. Konzultačné a metodologické návštevy V nariadení (ES) č. 3605/93 v znení zmien a doplnení sa stanovujú konzultačné a metodologické návštevy. Konzultačné návštevy v členských štátoch sa uskutočňujú pravidelne s cieľom preskúmať vykazované údaje, preveriť metodologické otázky, diskutovať na tému štatistických zdrojov a procesov opísaných v súpisoch a posudzovať súlad s príslušnými účtovnými pravidlami, napríklad o delimitácii verejnej správy, obdobia zaznamenávania a zatriedenia vládnych transakcií a záväzkov. Metodologické návštevy sa vykonávajú iba v prípade, že Komisia (Eurostat) identifikuje podstatné riziká alebo potenciálne problémy s kvalitou údajov, najmä v súvislosti s metódou, koncepciami a klasifikáciou. Do novembra 2007 Eurostat uskutočnil tieto konzultačné návštevy v súvislosti s PNS: Spojené kráľovstvo (25.-26. januára vrátane poldenného spoločného stretnutia s Írskom dňa 26. januára), Španielsko (5.-6. februára), Rumunsko (5.-6. marca), Taliansko (15.-16. marca), Nemecko (12. apríla), Švédsko (7. mája), Česká republika (18.-19. júna), Poľsko (2.-3. júla), Slovensko (5.-7. septembra), Rakúsko (10.-11. septembra), Estónsko (17.-18. septembra) a Fínsko (29.-30. novembra). Medzi opakujúcimi sa témami, o ktorých sa diskutovalo počas návštev, boli najmä klasifikácia jednotiek (vrátane infraštruktúry, rozhlasu a televízie, nemocníc a univerzít), kapitálových dotácií, verejno-súkromných partnerstiev, peňažných tokov EÚ a evidencia záruk. Zistenia týchto návštev boli zaslané HFV a sprístupnené verejnosti na internetovej stránke Eurostatu[8]. V roku 2007 sa neuskutočnili žiadne metodologické návštevy týkajúce sa PNS. 2.2.3. Špecifické odporúčania, vysvetlenia a rozhodnutia Eurostatu Členské štáty vedú pravidelné konzultácie s Eurostatom s cieľom objasniť rôzne účtovné záležitosti týkajúce sa operácií, ktoré už boli vykonané alebo sú v štádiu plánovania (známe ako ex-post a ex-ante odporúčania). Eurostat poskytuje odporúčania podľa zverejnených usmernení[9]. S cieľom dodržať ustanovenia o transparentnosti v nariadení 3605/93 v znení zmien a doplnení Eurostat uverejňuje list s odporúčaniami, ak príslušný členský štát nepodá námietku. V roku 2007 bolo zverejnených 17 odporúčaní v porovnaní s 15 v roku 2006. 2.2.4. Aktuálne metodologické otázky Ako zvyčajne, v roku 2007 Eurostat venoval pozornosť uplatňovaniu pravidiel ESA95 a najmä poslednému rozhodnutiu o zaisťovacích operáciách vykonaných vládou, ktoré bolo uverejnené 25. júna 2007. Ďalšiu koncepčnú otázku všeobecného záujmu Eurostat otvoril vo svojej tlačovej správe z októbra 2007, v ktorej sa píše: “Eurostat v najbližších mesiacoch plánuje ďalšie vyjasnenie účtovného spracovania peňažných tokov a dlhu v súvislosti s investíciami do verejnej infraštruktúry, ako aj sektorovej klasifikácie príslušných verejných jednotiek.” Eurostat zriadil pracovnú skupinu odborníkov členských štátov, ktorá by sa mala týmito otázkami zaoberať v priebehu roka 2008. 2.2.5. Súlad s príslušnými účtami verejných financií Ako bolo Eurostatu oznámené v rôznych prenosových tabuľkách, s cieľom zabezpečenia súladu s relevantnými ročnými a štvrťročnými účtami sektora verejných financií boli zavedené nové termíny pre oznamovanie – 1. apríla a 1. októbra, ktoré boli ustanovené nariadením (ES) č. 3605/93 v znení zmien a doplnení. Eurostat systematicky analyzuje konzistentnosť oznámení PNS so zasielanými relevantnými účtami sektora verejných financií. Napríklad sumy výdavkov a príjmov by mali byť v súlade s vykazovanými údajmi o deficite (iba s povoleným rozdielom pri zaznamenávaní úrokov v súvislosti so swapmi). Celková konzistentnosť údajov PNS s vykazovanými účtami verejných financií podľa ESA95 sa v posledných rokoch zlepšila a teraz dosahuje dobrú úroveň. Toto je stále lepšie pre nefinančné ako pre finančné účty. 2.3. Uverejnenie 2.3.1. Uverejnenie kľúčových údajov a podrobných výkazových tabuliek V článku 8g nariadenia (ES) č. 3605/93 v znení zmien a doplnení sa uvádza: „Komisia (Eurostat) poskytuje údaje o aktuálnom schodku a dlhu sektora verejnej správy na uplatňovanie Protokolu o postupe pri nadmernom schodku do troch týždňov od oznámenia termínov (...). Údaje sa poskytujú prostredníctvom uverejnenia.“ Údaje o deficite a dlhu verejných financií boli uverejnené 23. apríla a 22. októbra 2007[10] spolu so všetkými výkazovými tabuľkami v podobe, v ktorej ich členské štáty naposledy poskytli Eurostatu. Eurostat na svojej internetovej stránke takisto zverejňuje ročnú a štvrťročnú štatistiku verejných financií, ktoré tvoria spolu s informáciami o úprave bilančných tokov podklad pre údaje o postupe pri nadmernom deficite[11]. V súlade s nariadením (ES) č. 3605/93 v znení zmien a doplnení by mali členské štáty zverejniť svoje skutočné údaje o deficite a dlhu. Len 14 členských štátov oznámilo Eurostatu, že zverejňujú všetky výkazové tabuľky (Belgicko, Česká republika, Dánsko, Estónsko, Írsko, Lotyšsko, Maďarsko, Holandsko, Rakúsko, Rumunsko, Slovinsko, Fínsko, Švédsko a Spojené kráľovstvo). V porovnaní s 13 krajinami v roku 2006 došlo k miernemu zlepšeniu. 2.3.2. Výhrady ku kvalite údajov V roku 2007 nemal Eurostat žiadne výhrady ku kvalite údajov oznamovaných členskými štátmi. 2.3.3. Zmeny vykazovaných údajov V apríli 2007 zmenil Eurostat fiškálne údaje, ktoré vykázali tri členské štáty (Belgicko[12], Portugalsko a Spojené kráľovstvo). V októbri 2007 boli v údajoch, ktoré vykázalo Belgicko a Spojené kráľovstvo, vykonané zmeny. Eurostat sa tiež rozhodol, že nepoužije údaje o HDP, ktoré Grécko oznámilo v apríli 2007, pred tým, ako Eurostat overí značnú revíziu smerom nahor zo strany gréckych orgánov. V októbri 2007 bolo v tlačovej správe Eurostatu uvedené, že “ Grécko v roku 2006 oznámilo značnú revíziu HDP nahor (okolo 26 %). Táto úprava bola minulý rok podrobená podrobnému preskúmaniu Eurostatom a národnými expertmi z rôznych členských štátov v nadväznosti na odporúčania výboru pre hrubý národný dôchodok. V dôsledku tohto teraz Grécko oznámilo významne nižšiu revíziu HDP (okolo 9,6 %). Nové oznámené rady sa používajú na účely tohto poskytovania údajov o deficite a dlhu.” Tlačové správy Eurostatu o PNS uviedli tieto vysvetlenia, pokiaľ ide o Belgicko, Portugalsko a Spojené kráľovstvo[13]: Vykazovanie postupu pri nadmernom deficite z októbra 2007 Belgicko (identické vyjadrenie bolo publikované aj v apríli 2007): „ Eurostat doplnil údaje o deficite a dlhu, ktoré oznámilo Belgicko za rok 2005 v súvislosti s prevzatím dlhu železničnej spoločnosti SNCB vo výške 7400 miliónov EUR (2,5 % HDP) vládou (FIF - Fonds de l'Infrastructure Ferroviaire) v roku 2005. Podľa pravidiel ESA95 sú FIF klasifikované v rámci sektora verejných financií a prevzatie dlhu je zaznamenané ako zvyšovanie deficitu. Vplyv na bilanciu verejných financií v roku 2005 je -7073,4 milióna EUR a +227,9 milióna EUR v roku 2006 ; vplyv na dlh verejných financií na konci roka 2005 je 5246 miliónov EUR (1,7 % HDP) a na konci roka 2006 dosahuje 4982 miliónov EUR (1,6 % HDP)”. Spojené kráľovstvo (identické vyjadrenie bolo publikované aj v apríli 2007): „Eurostat doplnil údaje o deficite, ktoré oznámilo Spojené kráľovstvo za obdobie 2003 – 2006 z dôvodu súladu zaznamenávania pri výnosoch z registrácie licencií UMTS. Toto vedie k zvýšeniu deficitu verejných financií v roku 2003 a 2006 (ako aj pre finančný rok 2003/2004 a 2006/2007) o 1045 miliónov GBP (0,1 % HDP) a v roku 2004 a 2005 (finančné roky 2004/2005 a 2005/2006) o 1044 miliónov GBP (0,1 % HDP). Vo vykazovaných údajoch o dlhu nenastala žiadna zmena." Vykazovanie PNS z apríla 2007 Portugalsko : „Eurostat opravil údaje o deficite oznámené Portugalskom v roku 2005 smerom nahor o 158 miliónov EUR (0,1 % HDP) kvôli reklasifikácii kapitálových dotácií na kapitálové prevody štátu v dvoch nemocniciach (Santa Maria a Nordeste). Podľa pravidiel ESA95 zvyšujú kapitálové dotácie do verejných podnikov deficit v prípade, že štát nevystupuje ako súkromný akcionár a neexistujú pochybnosti o výnosnosti projektu.“ 2.3.4. Ukončenie prechodného obdobia na klasifikáciu dôchodkových systémov so stanovenými príspevkami Prechodné obdobie, ktoré mali členské štáty na implementáciu rozhodnutia Eurostatu o klasifikácii určitých dôchodkových systémoch so stanovenými príspevkami, sa skončilo v apríli 2007. V krajinách, ktoré plne využili prechodné obdobie (Dánsko, Maďarsko, Poľsko a Švédsko), mala reklasifikácia vplyv na údaje o prebytku/deficite a dlhu[14]. 2.3.5. Uverejnenie metaúdajov (súpisy[15]) V nariadení (ES) 3605/93 v znení zmien a doplnení sa uvádza, že súpisy PNS patria medzi štatistické informácie, ktoré členské štáty poskytujú Komisii (Eurostatu), aby mohol skontrolovať dodržiavanie pravidiel ESA95. Navyše sa v ňom stanovuje, že národné uverejnenie týchto súpisov je povinné. Eurostat uverejnil súpisy všetkých členských štátov okrem Bulharska a Luxemburska na svojej internetovej stránke dňa 28. septembra 2007. Viac ako polovica členských štátov oznámila, že uverejnili svoje súpisy PNS na vnútroštátnej úrovni alebo ich v blízkej budúcnosti plánujú uverejniť. 3. ZÁVERY Eurostat dospel k záveru, že pokrok v kvalite fiškálnych údajov v roku 2007 pokračoval. Členské štáty poskytli úplnejšie informácie tak pri notifikačných tabuľkách PNS, ako aj pri iných štatistických výkazoch, ako je dotazník týkajúci sa notifikačných tabuliek. Celková konzistentnosť údajov o postupe pri nadmernom deficite s vykazovanými vládnymi účtami ESA95 je v súčasnosti uspokojujúca a v porovnaní so situáciou v roku 2006 sa zlepšuje najmä po finančnej stránke. V tomto kontexte Eurostat nemá žiadne výhrady ku kvalite oznamovaných údajov v roku 2007. Napriek uznanému zlepšeniu stále pretrvávajú niektoré problémy spojené s dodržiavaním účtovných pravidiel a kvalitou poskytovaných štatistických informácií. Podobne ako v správe za rok 2006 preto Komisia žiada členské štáty, aby pokračovali v investovaní do kvality štatistiky verejných financií s cieľom zabezpečiť požiadavky zmluvy. Iba takto možno dosiahnuť želanú úroveň kvality, pokiaľ ide o súlad s účtovnými pravidlami, úplnosť, spoľahlivosť, včasnosť a konzistentnosť údajov o verejných financiách. [1] Ú. v. ES L 332, 31.12.1993, s. 7; Nariadenie naposledy zmenené a doplnené nariadením Rady (ES) č. 2103/2005 (Ú. v. EÚ L 337, 22.12.2005, s. 1). [2] Ú. v. ES L 310, 30.11.1996, s. 1; Nariadenie naposledy zmenené a doplnené nariadením Európskeho parlamentu a Rady (ES) č. 1267/2003 zo 16. júna 2003 (Ú. v. EÚ L 180, 18.7.2003, s. 1). [3] Článok 4 ods. 1 a 2 nariadenia (ES) č. 3605/93, v znení zmien a doplnení. [4] V porovnaní s 28 správami s revidovanými údajmi zo 16 krajín v októbri 2006 a 36 správami s revidovanými údajmi zo 16 krajín v apríli 2006. [5] Obsah týchto tabuliek sa nachádza na internetovej stránke Eurostatu, ktorá sa špecializuje na štatistiky o verejných financiách: http://epp.eurostat.ec.europa.eu/portal/page?_pageid=2373,58110711&_dad=portal&_schema=PORTAL). [6] Tento dotazník sa skladá zo siedmich častí, ktoré vyžadujú kvantitatívne a niekedy kvalitatívne informácie v niekoľkých oblastiach, ako napríklad transakcie v rámci daní a sociálnych príspevkov a s EÚ, štátne záruky, zrušenia dlhu, kapitálové dotácie štátu verejným podnikom atď. [7] Pozri bod 2.1. [8] http://epp.eurostat.ec.europa.eu/portal/page?_pageid=2373 47631312 2373_58674363&_dad=portal&_schema=PORTAL. [9] http://epp.eurostat.ec.europa.eu/pls/portal/docs/PAGE/PGP_DS_GFS/PGE_DS_GFS_0/TAB_MET/EUROSTAT%20EX-ANTE%20ADVISE-%2019%20JULY%202006%20-%20FINAL%20(2)_1.PDF. [10] Tlačové správy Eurostatu č. 55/2007 a 142/2007. [11] Časť Verejné financie na internetovej stránke Eurostatu poskytuje verejný prístup k informáciám o štatistikách pre postup pri nadmernom schodku a relevantných účtoch vládneho sektora vrátane údajov a metodologických rozhodnutí a manuálov a zistení konzultačných návštev k postupu pri nadmernom schodku: (http://epp.eurostat.cec.eu.int/portal/page?_pageid=2373 47631312 2373_58674332&_dad=portal&_schema=PORTAL). [12] Belgicko sa proti zmene údajov Eurostatom odvolalo na Súde prvého stupňa v roku 2006 (vec T-403/06, Belgicko/Komisia). Konanie stále prebieha. [13] V súlade s článkom 8h, ods. 2 nariadenia Rady (ES) 3605/93 môže Komisia (Eurostat) zmeniť a doplniť skutočné údaje, ktoré vykázali členské štáty a poskytnúť zmenené a doplnené údaje a zdôvodnenie zmeny a doplnenia v prípadoch, keď existuje dôkaz, že skutočné údaje, ktoré vykázali členské štáty, nie sú v súlade s požiadavkami článku 8a, ods. 1. [14] Pozri tlačové správy č. 139/2006 a 55/2007, v ktorých sú uvedené podrobnosti o vplyve na deficit/prebytok a dlh. [15] Súpisy metód, postupov a zdrojov, ktoré sa využívajú na zostavenie údajov o skutočnom deficite a dlhu a súvisiacich vládnych účtov.